রেলমন্ত্রক
২০২১ সালে জীবন রক্ষা মিশনের মাধ্যমে আরপিএফ জওয়ানরা ৬০১ জনের প্রাণ রক্ষা করেছেন
নয়াদিল্লী, ৬ জানুয়ারি, ২০২২
রেলওয়ে প্রোটেকশন ফোর্স এর মূল কাজ হল রেলের সম্পত্তি ও যাত্রী সাধারণের সুরক্ষা নিশ্চিত করা। ২৪ ঘণ্টা আরপিএফ-এর কর্মীরা যাত্রী সাধারণের নিরাপত্তা, সুরক্ষা এবং সুখকর ভ্রমণের বিষয়ে সচেতন থাকেন এবং এর জন্য যা যা করণীয় সেই কাজগুলি করে চলেছেন। আরপিএফ দেশজুড়ে রেলের যে বিপুল সম্পত্তি আছে তা রক্ষা করে চলেছে। এছাড়াও রেলের সম্পত্তির মধ্যে কোনো অপরাধমূলক কাজ হলে সেটি শনাক্ত করা আরপিএফ-এর আর একটি গুরু দায়িত্ব। দেশের অভ্যন্তরীণ নিরাপত্তার ক্ষেত্রেও এই বাহিনী গুরুত্বপূর্ণ ভূমিকা পালন করে। পাশাপাশি আইন-শৃঙ্খলা রক্ষা এবং বিভিন্ন রাজ্য ও জাতীয় স্তরের নির্বাচনে প্রয়োজনীয় ব্যবস্থাপনায় আরপিএফ-এর সাহায্য নেওয়া হয়।
কোভিড সংক্রমণ ঠেকাতে প্রয়োজনীয় উদ্যোগঃ-
আরপিএফ ৫২২টি অক্সিজেন স্পেশাল ট্রেন চালিয়েছে। এই ট্রেনগুলি অক্সিজেন উৎপাদনকারী প্ল্যান্ট থেকে অক্সিজেন নিয়ে তা নির্ধারিত গন্তব্যে পৌঁছে দিয়েছে।
গুরুত্বপূর্ণ স্টেশনগুলিতে কোভিড হেল্প বুথ বিভিন্ন উৎস থেকে আসা তথ্য যাচাই করেছে এবং কোভিড সংক্রান্ত বিষয়ে যাবতীয় তথ্য দিয়েছে। এরফলে যাদের প্রয়োজন তারা দ্রুত এইসব তথ্য কাজে লাগাতে পেরেছেন।
মাস্ক পরা, জীবানু মুক্ত করা এবং যাত্রীরা শারীরিক দূরত্ব বজায় রাখছে কি না সে বিষয়ে মানুষকে সচেতন করে তোলার জন্য বাহিনী বিভিন্ন উদ্যোগ নিয়েছে।
কোভিড সংক্রমণের কারণে ২০২১ সালে ২৬ জন আরপিএফ-এর কর্মী কর্তব্য পালনের সময় প্রাণ হারিয়েছেন।
মূল্যবান জীবনরক্ষা
২০২১ সালে আরপিএফ-এর কর্মী আধিকারিকরা নিজেদের প্রাণের ঝুঁকি নিয়ে ৬০১ জনের প্রাণ বাঁচিয়েছেন। এদের মধ্যে হেড কনস্টেবল শ্রী জ্ঞান চাঁদ উল্লেখযোগ্য। ২০২১এর দোসরা মার্চ একজন মহিলা ভারওয়ারি স্টেশনে আত্মহত্যা করতে উদ্যত হলে তিনি তার প্রাণ রক্ষা করেন, কিন্তু ওই কনস্টেবল নিজে প্রাণ হারান। বিগত ৪ বছরে আরপিএফ জীবন রক্ষা মিশনের আওতায় ১৬৫০ জনকে বিভিন্ন রেল স্টেশনে মৃত্যুর হাত থেকে রক্ষা করেছে। এইসব যাত্রীরা চলন্ত ট্রেনে ওঠা-নামা করতে গিয়ে বিপদের মুখে পরেন। রাষ্ট্রপতি আরপিএফ-এর জওয়ানদের এই ধরণের কাজের জন্য গত চার বছরে মোট ৯টি জীবন রক্ষা পদক দিয়েছেন।
মহিলাদের সুরক্ষা
দূরপাল্লার ট্রেনের মহিলা যাত্রীদের জন্য সুরক্ষার বিশেষ উদ্যোগ হিসেবে ‘মেরি সহেলী’ কর্মসূচির সূচনা হয়েছে। মূলত অপরাধ প্রবণ অঞ্চলে মহিলা ট্রেন যাত্রীদের জন্যই এই বিশেষ উদ্যোগ নেওয়া হয়েছে। আরপিএফ এইসব যাত্রীদের থেকে যাত্রাপথের শেষ পর্যায়ে তাদের মতামত জানতে চেয়েছে। এই মতামত সংগ্রহ করে বাহিনীর সদস্যরা নিজেদের ঘাটতিগুলি বুঝতে পেরেছে এবং সেগুলি দূর করার জন্য প্রয়োজনীয় পদক্ষেপ নিয়েছে। এর পাশাপাশি মহিলা যাত্রীদের ট্রেনে ওঠা-নামা করতে সাহায্য করা হয়। ৮৪০টি স্টেশনে এবং ৪ হাজারটি কোচে সিসিটিভি-র মাধ্যমে মহিলাদের নিরাপত্তার দিকটির ওপর নজরদারি চালানো হচ্ছে। মহিলাদের জন্য সংরক্ষিত কামরায় অন্যরা কেউ উঠে পরলে তাদের বিরুদ্ধে কঠোর ব্যবস্থা নেওয়া হয়েছে।
পাচারকারীদের হাত থেকে উদ্ধার
আরপিএফ ট্রেনের মাধ্যমে পাচার করার উদ্যোগকে বানচাল করে দিতে নানা পদক্ষেপ নিয়ে থাকে। ২০২১ সালে ৬৩০ জনকে পাচারকারীদের হাত থেকে উদ্ধার করা হয়েছে। এদের মধ্যে রয়েছেন ৫৪ জন মহিলা, ৯৪টি কম বয়সী মেয়ে, ৮১ জন পুরুষ এবং ৪০১ জন কম বয়সী ছেলে।
শিশুদের উদ্ধার
বিভিন্ন কারণে শিশুরা অনেক সময় তাদের পরিবার থেকে বিচ্ছিন্ন হয়ে পরে। আরপিএফ এইসব হারিয়ে যাওয়া শিশুদের উদ্ধার করে তাদের পরিবারের কাছে ফিরিয়ে দিয়েছে। ১১৯০০-র ও বেশি শিশুকে বাহিনীর সদস্যরা উদ্ধার করেছে। এরপর এইসব ছোট ছোট ছেলে-মেয়েদের সুরক্ষার ব্যবস্থা করেছে। তবে 132 চাইল্ড হেল্প ডেস্কে যোগাযোগ করায় আটকে থাকা শিশুদের উদ্ধার করতে সুবিধা হয়েছে। এই কাজে আরপিএফ বাছাই করা অসরকারী সংগঠনগুলির সাহায্য নিয়েছে।
যেসব দুষ্কৃতি নানা নাশকতামূলক কাজে জড়িত তাদের বিরুদ্ধে ব্যবস্থা গ্রহণ
আইন-শৃঙ্খলা রক্ষার বিষয়টি মূলত রাজ্য ও কেন্দ্রশাসিত কর্তৃপক্ষের ওপর ন্যস্ত। আরপিএফ, রেল পুলিশকে বিভিন্ন নাশকতামূলক কাজে জড়িত ব্যক্তিদের চিহ্নিত করতে সাহায্য করে। ২০২১ সালে আরপিএফ ৩ হাজার অপরাধীকে গ্রেপ্তার করেছে। এইসব অপরাধীরা নানা ধরণের নাশকতামূলক কাজে লিপ্ত ছিল।
রেলের সম্পত্তি রক্ষা করা
রেলের সম্পত্তি রক্ষা করার জন্য আরপিএফ বিভিন্ন পদক্ষেপ নিয়ে থাকে। নানা ধরণের অপরাধ চিহ্নিত করে অপরাধীদের বিরুদ্ধে প্রয়োজনীয় আইনী পদক্ষেপ নেওয়া হয়। ২০২১ সালে আরপিএফ ৮৭৪৪ জন অপরাধীকে আটক করেছে এবং ৫ কোটি ৮৩ লক্ষ টাকার চুরি হয়ে যাওয়া রেলের সম্পত্তি রক্ষা করেছে।
দালালদের বিরুদ্ধে ব্যবস্থা
কোভিড মহামারীর সময় যাত্রীবাহি ট্রেন খুব কম চলেছে। ট্রেনে যাতে বেশি লোক না ওঠেন এবং তারা যাতে কোভিড বিধি মেনে চলেন তারজন্য সংরক্ষিত আসনেই যাত্রীদের যাওয়া-আসা করতে অনুমতি দেওয়া হয়েছে। এই সুযোগটিকে কাজে লাগিয়ে এক শ্রেণীর দালাল সংরক্ষিত টিকিট সংগ্রহ করে চড়া দামে তা বিক্রি করেছে। এই ধরণের অপরাধ বন্ধ করতে আরপিএফ দ্রুত ব্যবস্থা নিয়েছে। ২০২১ সালে আরপিএফ ৪ হাজার ৬০০ জনকে গ্রেপ্তার করেছে। এদের বিরুদ্ধে ৪ হাজার ১০০টি মামলা রুজু করা হয়েছে। এইসব দালালদের থেকে বিপুল পরিমাণে রিটার্ন টিকিট বাজেয়াপ্ত করা হয়েছে যার আর্থিক মূল্য ২ কোটি ৮০ লক্ষ টাকা।
মাদক পাচারের বিরুদ্ধে ব্যবস্থা
২০১৯ সালের এনডিপিএস আইনের সাহায্যে আরপিএফ রেলের বিভিন্ন জায়গায় তল্লাশী চালিয়ে বিপুল পরিমাণে মাদক দ্রব্য উদ্ধার করেছে , যার আর্থিক মূল্য ১৫ কোটি ৭০ লক্ষ টাকা। সারা বছরে আরপিএফ ৬২০ জন মাদক পাচারকারীকে গ্রেপ্তার করেছে।
বন্যপ্রাণী চোরাচালানে প্রয়োজনীয় ব্যবস্থা
বন্যপ্রাণী এবং প্রাণীদের দেহাংশ চোরাচালান করা আটকাতে আরপিএফ বিভিন্ন সময়ে কঠোর পদক্ষেপ নিয়েছে এবং এ ধরণের অবৈধ ব্যবসার সঙ্গে যারা জড়িত তাদের বিরুদ্ধে আইনানুগ পদক্ষেপ নেওয়া হয়েছে। ২০২১ সালে বাহিনীর সদস্যরা পাখি, সাপ, কচ্ছপ, ময়ুর, সরীসৃপ জাতীয় প্রাণী, চন্দনকাঠ এবং অন্যান্য নানাবিধ গাছের অংশ ও বন্যপ্রাণী্র দেহাংশ বিশেষ উদ্ধার করেছে।
প্রবীণ, মহিলা এবং ভিন্নভাবে সক্ষমদের যাত্রা সুখকর করতে প্রয়োজনীয় ব্যবস্থা
আরপিএফ প্রবীন নাগরিক, অসুস্থ, গর্ভবতী মহিলা, ভিন্নভাবে সক্ষম এবং মহিলা যাত্রীদের ট্রেনে ভ্রমণের সময় সহায়তা করে থাকে। এইসব যাত্রীরা যাতে নিরাপদে ভ্রমণ করতে পারেন তারজন্য আরপিএফ নানাবিধ পদক্ষেপ গ্রহণ করে। ২০২১ সালে মহিলাদের জন্য সংরক্ষিত কামরায় অবৈধ ভ্রমণের অপরাধে ২৫ হাজার জনকে এবং ভিন্নভাবে সক্ষমদের জন্য সংরক্ষিত কামরায় অবৈধ ভ্রমণের অপরাধে ৯৩০৭ জনকে আটক করেছে।
জরুরিকালীন ব্যবস্থাপনা
২০২১ সালে ১৩৯ হেল্পলাইন নম্বরে যাত্রীদের থেকে ৮০ হাজারের বেশি অভিযোগ পাওয়ার পর আরপিএফ দ্রুত প্রয়োজনীয় ব্যবস্থা নিয়েছে। ট্যুইটারের মাধ্যমেও অনেক যাত্রী অভিযোগ দায়ের করেছেন। প্রতিটি অভিযোগ পাওয়ার পর বাহিনীর সদস্যরা প্রয়োজনীয় পদক্ষেপ নিয়েছেন।
মালপত্র উদ্ধার
২০২১ সালে আরপিএফ ফেলে যাওয়া মালপত্র উদ্ধার করে সেগুলিকে যথাযথভাবে শনাক্ত করার পর ১২ হাজার ৩৭৭ জন যাত্রীদের কাছে তা ফেরত দিয়েছে। ‘আমানত অভিযান’ কর্মসূচির আওতায় ২৩ কোটি টাকার বেশি এ ধরণের মালপত্র উদ্ধার করা হয়েছে।
CG/CB/NS
(Visitor Counter : 131